钦定古今图书集成/理学汇编/经籍典/第111卷 > 唐
## 钦定古今图书集成/理学汇编/经籍典/第111卷 > 唐

### 太宗贞观十六年孔颖达等奉诏撰尚书正义二十卷

按《唐书太宗本纪》，不载。按《艺文志》，“《尚书正义》二十
卷。国子祭酒孔颖达、太学博士王德韶、四门助教李
子云等奉诏撰。四门博士朱长才、苏德融、太学助教
隋德素、四门助教王士雄、赵弘智复审。太尉扬州都
督长孙无忌、司空李𪟝、左仆射于志宁、右仆射张行
成、吏部尚书侍中高季辅、吏部尚书褚遂良、中书令
柳”奭、弘文馆学士谷那律刘伯庄、太学博士贾公彦、
范义𫖳齐威、太常博士柳士宣、孔志约、四门博士赵
君赞、右内率府长史弘文馆直学士薛伯珍、国子助
教史士弘、太学助教郑祖元、周元达、四门助教李元
植、王真儒与王德韶、隋德素等刊定。

按孔颖达《正义序》，十六年奉敕修。

### 高宗永徽四年颁孔颖达书经正义于天下明经依此考试

按《唐书高宗本纪》。不载按《旧唐书高宗本纪》，“永徽
四年三月壬子朔，颁孔颖达《五经正义》于天下。每年
明经令依此考试。”

按《唐会要》：“永徽四年三月一日，孔颖达进《五经正义》，
颁于天下，以为定式。”凡《书》二十卷，《诗》四十卷，《易》十六
卷，《春秋》三十六卷，二《礼》百二十卷。

按，孔颖达《进正义表》，永徽四年二月二十四日上。

### 中宗嗣圣二十年〈武后长安三年即中宗嗣圣二十年〉王元感上所撰书经纠谬十卷

按《唐书中宗本纪》，不载。按《王元感传》：“元感，濮州鄄
城人。历四门博士，所撰书《纠谬》《春秋振滞》《礼绳愆》等，
凡数十百篇，长安时上之，丐官笔楮，写藏秘府。有诏
两馆学士、成均博士议可否。祝钦明、郭山恽、李宪等
本章句家见元感诋先儒同异，不悦，数沮诘其言，元
感缘罅申释，竟不诎。魏知古见其书，叹曰：‘五经指南
也’。”而徐坚、刘知几、张思敬等每为助理，联疏荐之。遂
下诏褒美，以为儒宗，拜太子司议郎兼崇贤馆学士。
按《旧唐书王元感传》：长安三年，表上其所撰《尚书纠
谬》十卷。诏曰：“王元感质性温敏，博闻强记，手不释卷，
老而弥笃。掎前达之失，究先圣之旨，是谓儒宗，不可
多得。可太子司议郎兼崇贤馆学士。”

### 元宗开元十四年诏改洪范无偏无颇为无偏无陂按唐书元宗本纪不载按艺文志开元十四年元

宗以《洪范》“无偏无颇”声不协，诏改为“无偏无陂。”
开元　年，穆元休献《洪范外传》十篇。

按《唐书元宗本纪》不载按《旧唐书穆宁传》：“父元休
以文学著，撰《洪范外传》十篇，开元中献之。”

开元　年，宋璟手写《尚书无逸图》以献。

按《唐书元宗本纪》，不载。按《崔植传》：穆宗问：“贞观、开
元中治道最盛，何致而然？”植曰：“元宗在天后时，身践
忧患，既得位，得姚崇、宋璟，此二人蚤夜孜孜，纳君于
道。璟尝手写《尚书》《无逸》为图以献，劝帝出入观省以
自戒。其后朽暗，乃代以山水图，稍怠于勤，左右不复
箴规

### 天宝三载诏卫包定今文尚书十三卷

按《唐书元宗本纪》，不载。按《艺文志》，《今文尚书》十三
卷，开元十四年，元宗以《洪范》“‘无偏无颇’声不协，诏改
为无偏无陂。”天宝三载，又诏集贤学士卫包改古文
从今文。

按《册府元龟》，天宝三载诏曰：“朕钦惟载籍，讨论坟典，
以为先王令范，莫越于唐虞；上古遗书，实称于训诰。
虽百篇奥义，前代或亡，而六体奇文，旧规犹在。但以
古先所制，有异于当今；传写浸讹，有疑于后学。永言
刊革，必在从宜。尚书应是古体文字，并依今字缮写
施行，其旧本仍藏之书府。”

按郑樵《通志》，“《易》《诗》《书》《春秋》皆有古文，自汉以来，尽易
以今文，惟孔安国得屋壁之书，依古文而隶之。安国
授都尉朝，朝授胶东庸生，谓之《尚书》古文之学，郑康
成为之注，亦不废古文，使天下后世于此一书而得
古意。不幸遭明皇更以今文，其不合开元文字者谓
之野书，所用今文，违于古义多矣。”

按《文献通考》：“按《汉儒林传》言：‘孔氏有《古文尚书》，孔安
国以今文读之。《唐艺文志》有《今文尚书》十三卷，注言
‘元宗诏集贤学士卫包改古文从今文’’。”然则汉之所
谓古文者，科斗书；今文者，隶书也。唐之所谓古文者，
隶书，今文者，世所通用之俗字也。

按：王氏《困学纪闻》谓：“‘《泰誓》’古文本作‘大誓’，故孔氏注
云：‘大会以誓众’。《皋陶谟》：‘天明畏自我民明畏’，今‘大’作
‘泰’”，“‘畏”作“威’，皆卫包所改。乃知匪特《洪范》之改，颇为陂
也。”

按：《太平清话》：宋景文公云：“唐元宗始以隶楷易《尚书》
古文。儒者不识古文，自唐开元始。”〈按唐书诏改古文从今文是天宝三

载事，而宋景文谓“自开元始，以有十四年之诏” ，遂误认为一时事耳。

### 代宗大历八年归崇敬请以尚书为小经

按：《唐书代宗本纪》，不载。按《归崇敬传》：“大历八年，崇
敬建议曰：近世明经，不课其义，先取帖经，颛门废业，
传授义绝。请以《礼记》《左氏春秋》为大经，《周官》《仪礼》《毛
诗》为中经，《尚书》《周易》为小经，各置博士一员。《公羊》《谷
梁春秋》共准一中经，通置博士一员。博士兼通《孝经》
《论语》，依章疏讲解。德行纯洁、文词雅正、形容庄重可
为”师表者，国子、太学、四门、三馆，各立“《五经》博士，品秩
生徒有差。”

### 宪宗元和十五年三月召侍讲学士韦处厚路随于太液亭讲尚书洪范

按《唐书宪宗本纪》，不载按《旧唐书穆宗本纪》，宪宗
元和十五年三月壬子，“召侍讲学士韦处厚、路随于
太液亭，讲《毛诗关雎》《尚书洪范》等篇，并赐绯鱼袋。”
按《玉海》，“穆宗即位，以韦处厚与路随充翰林侍讲学
士，召入太液亭，命分讲《毛诗关雎》《尚书洪范》等篇，访
以理体，赐酒果。”

### 文宗太和二年帝纂集尚书中君臣事迹命工图写于太液亭

按《唐书。文宗本纪》。不载。按《玉海》。“文宗每对宰臣。深
言经学。太和二年五月。帝纂集尚书中君臣事迹。命
工图写于太液亭。朝夕观览。”